Tuis / Bestuurstoesig / Verslag van die ouditkomitee - Volgende: Administratiewe en korporatiewe inligting:
Die tussentydse finansiële state en finansiële jaarstate is nagegaan, gevolg deur ’n aanbeveling by die direksie om hulle te aanvaar. Tydens sy oorsig het die komitee:
toepaslike stappe gedoen om te verseker dat die finansiële jaarstate ooreenkomstig Internasionale Finansiële Verslagdoeningstandaarde (IFRS) en soos vereis deur die Maatskappywet van Suid-Afrika opgestel is
interne finansiële beheermaatreëls oorweeg en, waar toepaslik, aanbevelings daaroor gedoen
kwelvrae of klagtes met betrekking tot rekeningkundige beleid, interne oudit, die oudit of inhoud van finansiële jaarstate en interne finansiële beheermaatreëls hanteer, en
regsake oorweeg wat ’n beduidende impak op die organisasie se finansiële jaarstate kan hê.
Die interne oudit- en risikobestuursverslae is nagegaan en waar toepaslik is aanbevelings aan die direksie voorgelê.
Die doeltreffendheid van risikobestuur-, beheer- en bestuurstoesigprosesse is geëvalueer.
PricewaterhouseCoopers Geïnk. is as die ouditeur vir 2015 genomineer en die aanstelling van mnr H Zeelie as die aangewese ouditeur is aangeteken.
Die volgende nie-uitvoerende direkteure was die afgelope jaar lid van die ouditkomitee: mnre S S de Swardt en L N Jonker en mev J C Held. Mnr Jonker sou op 31 Maart 2015 uittree, maar het ingestem om tot 30 Junie 2015 as direkteur en ouditkomiteelid aan te bly. Mnr T D Petersen is met ingang van 1 Julie 2015 as direkteur en ouditkomiteelid aangestel. Die komitee vergader minstens drie keer per jaar ooreenkomstig sy handves. Vier vergaderings is gedurende die oorsigjaar gehou. Besonderhede van bywoning verskyn hier. Al die lede tree onafhanklik op soos beskryf in artikel 94 van die Wet.
S S de Swardt BAHons, BEcon en Nieman-genoot (Harvard)
J C Held BComRegte
T D Petersen BComHons (finansiële bestuur), GR(SA)
Die ouditkomitee hou toesig oor die groep se finansiële state en verslagdoeningsproses, insluitend die interne beheerstelsel. Die komitee is verantwoordelik daarvoor om te verseker dat die groep se interne ouditfunksie onafhanklik is en die nodige hulpbronne, status en gesag in die organisasie het om sy pligte te kan nakom. Voorts hou die ouditkomitee toesig oor samewerking tussen die interne en eksterne ouditeure, en dien as ’n skakel tussen die direksie en hierdie funksies.
In hul rol as ouditeure vir die groep het die interne en eksterne ouditeure al die vergaderings van die ouditkomitee bygewoon en daarby verslag gedoen. Die groep se risikobestuursfunksie was ook verteenwoordig. Sekere direkteure en betrokke senior bestuurders het vergaderings op uitnodiging bygewoon.
Tydens die oorsigjaar het die ouditkomitee ’n verklaring deur die eksterne ouditeur nagegaan en, ná sy eie evaluering, die onafhanklikheid van die ouditeur bevestig.
Die komitee het bepaal dat hy gedurende die finansiële oorsigjaar alle regs- en ander verantwoordelikhede ooreenkomstig die opdrag in sy handves, nagekom het. Die direksie het dit onderskryf.